CELEX: 62008TN0394
Language: fi
Date: 2008-09-16 00:00:00
Title: Asia T-394/08: Kanne 16.9.2008 — Regiona autonoma della Sardegna v. komissio

8.11.2008   
            
            
               FI
            
            
               Euroopan unionin virallinen lehti
            
            
               C 285/52
            
         Kanne 16.9.2008 — Regiona autonoma della Sardegna v. komissio
   (Asia T-394/08)
   (2008/C 285/93)
   Oikeudenkäyntikieli: italia
   Asianosaiset
   
      Kantaja: Regiona autonoma della Sardegna (edustajat: asianajajat A. Fantozzi, P. Carrozza ja G. Mameli)
   
      Vastaaja: Euroopan yhteisöjen komissio
   Vaatimukset
   
               —
            
            
               on kumottava komission 3.7.2008 tekemä päätös (valtiontuki C 1/2004 Italia — pääsihteeristön kirjaamo (208) D/204339), joka koskee tukijärjestelmää ”vuoden 1998 alueellinen laki N:o 9 — tuen N:o 272/98 väärinkäyttö”
            
         
               —
            
            
               komissio on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Sardinian alueen 11.3.1998 annetussa laissa N:o 1998 säädettiin luottojen muodossa myönnettävistä kannustimista hotellielinkeinon parantamiseksi ja mukauttamiseksi. Komissio hyväksyi näin perustetun tukijärjestelmän. Se antoi kuitenkin 3.7.2008 Italian hallitukselle tiedoksi riidanalaisen päätöksen. Kyseisen päätöksen mukaan kyseisen tukijärjestelmän nojalla tukia myönnettiin sellaisiin investointeihin, joiden osalta ei ollut tehty tukihakemusta ennen hankkeen täytäntöönpanon alkamista, mikä on komission antamien alueellisia valtiontukia koskevien suuntaviivojen vastaista (1).
   Kantaja esittää kanteensa tueksi, että olennaisia menettelymääräyksiä on rikottu, koska perustelut ovat ristiriitaisia ja koska on katsottu, että luottamuksella ei ole merkitystä tuensaajiin kohdistuvan kannustusvaikutuksen arvioinnissa eikä näin ollen tuen tarpeen edellytysten arvioinnissa.
   Se katsoo tältä osin erityisesti, että tuensaajien luottamuksen asianmukaisen arvioinnin olisi pitänyt johtaa siihen, että komissio olisi ottanut asianmukaisesti huomioon, että kysymyksessä oleva tukijärjestelmä
   
               —
            
            
               on ajatuksellisesti linjassa sellaisen voimassaolevan ja laillisen tukijärjestelmän kanssa, jossa tukien myöntäminen on riippumatonta siitä, onko investointeja jo tehty
            
         
               —
            
            
               on annettu alueellisella lailla, joka on hyväksytty ilman, että ”alueellisia valtiontukia koskevat suuntaviivat” olisivat voineet vaikuttaa siihen, koska laki hyväksyttiin vain päivä sen jälkeen, kun kyseiset suuntaviivat julkaistiin virallisessa lehdessä
            
         
               —
            
            
               tuensaajayritykset ovat käynnistäneet toimintoja juuri sen vuoksi, että he ovat uskoneet saavansa tukea, joka juuri tämän vuoksi on siis täysin täyttänyt kannustustehtävänsä.
            
         Komissio on siis tehnyt virheen, kun se on arvioinut tuen kannustusvaikutusta siitä toteen näyttämättömästä seikasta käsin, että tuensaaja, joka ei ollut tehnyt hakemusta ennen toiminnan aloittamista, olisi ryhtynyt investointeihin tuesta riippumatta.
   Komission arvioinnin virheellisyys käy selvästi ilmi siitä, että on mahdotonta olettaa, että alueellinen laki N:o 9/1998 olisi alusta pitäen ollut yhdenmukainen edellä mainittujen vuoden 1998 suuntaviivojen kanssa.
   Vastaaja on tehnyt virheen myös, kun se perusti arvionsa tuen soveltuvuutta koskevasta edellytyksestä, joka ei ole prosessuaalinen vaan aineellinen, olettamaan siitä, että kannustavaa vaikutusta ei ole, jos tukihakemusta ei ole tehty ennen investoinnin tekemistä. Hakemuksesta säädettiin ensimmäisen kerran alueellisia valtiontukia koskeviin suuntaviivoihin liittyen eikä siitä siis ollut eikä voinut olla tietoa aiemmin.
   Vastaaja on lisäksi rikkonut EY:n perustamissopimuksen 88 artiklaa ja asetusta N:o 659/99, koska riidanalaisesta päätöksestä puuttuvat kokonaan perustelut, joiden nojalla kysymyksessä oleva tuki on katsottu lainvastaiseksi sen sijaan, että olisi katsottu, että tuki on käytetty väärin, kun väärin käytettyä tukea ei lähtökohtaisesti ole mahdollista periä takaisin.
   
      (1)  EYVL C 74, 10.3.1998, s. 9.